KLASA: 034-06/24-01/42

URBROJ:711-02-01/06-2024-05

Zagreb, 18. listopada 2024.

**ERINA STANČIN**

**pročelnica Upravnog odjela za razvojne projekte,**

**društvene djelatnosti i lokalnu samoupravu**

**Grad Ludbreg**

**Predmet: očitovanje na zahtjev Erine Stančin**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 20. rujna 2024. godine zaprimilo je zahtjev za očitovanjem koji je podnijela Erina Stančin.

U podnesenom zahtjevu podnositeljica postavlja upit je li dužnosnik koji obnaša funkciju načelnika jedinice lokalne samouprave u svojstvu volontera, u sukobu interesa ukoliko je u isto vrijeme zaposlenik trgovačkog društva u kojem je ista jedinica lokalne samouprave suvlasnik u manjinskom udjelu, točnije u udjelu od 0,4% udjela. Nadalje navodi da je po statutu društva načelnik po svojoj funkciji član skupštine društva zajedno s predstavnicima drugih imatelja udjela te da radno mjesto u društvu kojeg bi dužnosnik obavljao nije radno mjesto uprave društva niti obuhvaća donošenje odluka, kreiranje poslovne politike društva, zastupanje društva ili snošenje odgovornosti s obzirom da se ne radi o rukovodećoj poziciji. Zaključno navodi da obzirom da predmetna jedinica lokalne samouprave u društvu ima samo 0,4 % poslovnih udjela, kao manjinski suvlasnik ne može ključno utjecati na poslovanje društva. Na dodatno traženje Povjerenstva, podnositeljica se očitovala navodeći da općinski načelnik još uvijek obnaša dužnost profesionalno te da je u fazi razmatranja o mogućem zapošljavanju u trgovačkom društvu, u kojem slučaju bi dužnost načelnika obnašao volonterski, dok bi radni odnos zasnovao u predmetnom trgovačkom društvu. Također je istaknuto da se u konkretnom slučaju radi o radnom mjestu logističara te da bi za taj rad dobivao plaću. Navedeno je i da skupština društva odlučuje osobito o financijskim izvješćima društva, upotrebi ostvarene dobiti i pokrivanju gubitaka, zahtjevu za uplatama temeljnih uloga, izboru i opozivu članova Nadzornog odbora, podjeli i povlačenju poslovnih udjela, davanju prokure, mjerama za ispitivanje i nadzor nad vođenjem poslova, izmjeni društvenog ugovora, postavljanju zahtjeva za naknadu štete koje društvo može imati protiv člana uprave ili nadzornog odbora. Nadalje je navedeno da skupština odlučuje o izboru i opozivu nadzornog odbora društva, a nadzorni odbor odlučuje o imenovanju i opozivu uprave društva, dok uprava društva odlučuje o radničkim pravima i obavezama te donosi odluke o zaposlenju. Posebno je istaknuto da nadzorni odbor i skupština ni na koji način ne sudjeluju u zapošljavanju, odnosno ne traži se njihovo odobrenje za zasnivanje radnog odnosa. Također je navedeno da sistematizaciju radnih mjesta u društvu donosi uprava društva, nakon provedenih konzultacija sa nadzornim odborom i sindikalnim povjerenikom i da je predmetno radno mjesto sistematizirano u Pravilniku o unutarnjem redu društva i sistematizaciji radnih mjesta od 22. prosinca 2023. godine, a koji je stupio na snagu 01. siječnja 2024, godine i to kao radno mjesto pod brojem 2.3. „upravitelj prijevoza“ te da je pravilnik donijela uprava društva po propisanoj proceduri, a navedeno radno mjesto da još nije popunjeno. Zaključno, a na dodatno traženje Povjerenstva, podnositeljica je navela da između jedinice lokalne samouprave i trgovačkog društva Lukom d.o.o. postoji poslovni odnos koji se temelji na Zakonu o komunalnom gospodarstvu („Narodne novine“ broj 68/18., 110/18. i 32/20) koji propisuje da obavljanje komunalnih djelatnosti jedinica lokalne samouprave organizira na svom području na način koji je propisan tim zakonom odnosno da su komunalne djelatnosti kojima se osigurava održavanje komunalne infrastrukture, održavanje javnih zelenih površina, građevina, uređaja i predmeta javne namjene i drugi. Također, podnositeljica zahtjeva dostavila je na uvid i Društveni ugovor i Pravilnik o radu Društva.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) na 62. sjednici održanoj 18. listopada 2024. godine, podnositeljici daje očitovanje, kako slijedi.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano. Stavkom 2. istog članka propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja, osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Povjerenstvo je uvidom u dostavljenu dokumentaciju nesporno utvrdilo da je Društvenim ugovorom određeno da uprava društva odlučuje o zasnivanju radnog odnosa, donosi odluke o plaćama djelatnika i donosi rješenja o pravima i obvezama djelatnika. Također, utvrđeno je da skupština društva, a u kojoj je obveznik član po položaju kao predstavnik tijela javne vlasti u kojem obnaša dužnost ne odlučuje o zapošljavanju i sistematizaciji radnih mjesta, kao niti statusu zaposlenika, a niti imenuje upravu društva.

Slijedom navedenog, Povjerenstvo ukazuje da općinski načelnik, ukoliko će dužnost obnašati volonterski, može istodobno biti zaposlenik trgovačkog društva u kojem je ta jedinica suvlasnik u manjinskom udjelu, s obzirom da se radi o neznatnom udjelu od 0,4 %, kao i da skupština društva u kojoj se općinski načelnik nalazi po položaju, ni na koji način ne odlučuje o položaju zaposlenika. Također, uvidom u dostavljeni Pravilnik o radu od 22. prosinca 2023. godine, utvrđeno je da je isti akt, na temelju članka 37. Društvenog ugovora koji su propisane ovlasti uprave, donio direktor društva nakon provedenog savjetovanja sa sindikalnim povjerenikom te da je navedeno radno mjesto ustrojeno pod brojem 2.3. pod nazivom „upravitelj prijevoza“ koji za svoj rad odgovara voditelju odjela.

Međutim, Povjerenstvo ukazuje, a budući je člankom 13. Društvenog ugovora propisano da skupština društva odlučuje, između ostalog i o mjerama za ispitivanje i nadzor nad vođenjem poslova te izmjeni društvenog ugovora kojim su određene i ovlasti uprave, da ukoliko bi u budućnosti dogodila situacija da obveznik kao član skupštine odlučuje o izmjenama društvenog ugovora u dijelu u kojem se isti odnosi na ovlasti uprave ili o nadzoru nad vođenjem poslova koje bi ona obavljao kao zaposlenik društva, da se izuzme od poduzimanja radnji i donošenja odluka ili da svoje članstvo u skupštini prenese na drugu osobu koja je zaposlenik jedinice lokalne samouprave (pročelnika ili drugog zaposlenika).

Slijedom navedenog, Povjerenstvo je dalo očitovanje kako je naprijed navedeno.

PREDSJEDNICA POVJERENSTVA

Aleksandra Jozić-Ileković, dipl.iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana